KIRJALLINEN KYSYMYS E-0640/03

esittäjä(t): José Ribeiro e Castro (UEN) komissiolle

(4. maaliskuuta 2003)

Aihe: Angola Cabinda ihmisoikeudet

Viime vuoden joulukuussa Luandassa julkistettiin raportti Cabindassa (Angola) tapahtuneista vakavista ihmisoikeusrikkomuksista. Raportin takana olivat angolalaiset valtiosta riippumattomat järjestöt. Monet muut lähteet (mm. Amnesty International) ovat vahvistaneet raportissa kuvattujen tapausten pitävän paikkansa ja niistä on uutisoitu myös kansainvälisessä lehdistössä.

Syytökset koskevat sekä angolalaisia sotilaita että Cabindan vapautusrintaman FLEC:n ryhmiä, jotka taistelevat alueen itsenäisyyden puolesta.

Angolaan on äskettäin saatu rauha hallituksen ja UNITA:n joukkojen pitkällisten taistelujen jälkeen. Angolassa pyritään lujittamaan demokratia kansallisen sovinnonteon ja vapauden hengessä, joka on välttämätön maan jälleenrakentamiselle ja väestön hyvinvoinnin edistämiselle. Cabindan aluetta koskeva ongelma ja sitä koskeva aseellinen selkkaus kuitenkin jatkuu, joten kaikkia aloitteita rauhan palauttamiseksi ja lujittamiseksi, maan jälleenrakentamiseksi sekä perusihmisoikeuksien noudattamiseksi on pidettävä myönteisinä.

Komissiolla on lähetystö Luandassa ja se on käynnistänyt useita ohjelmia Angolassa. YK:n ihmisoikeuspäävaltuutettu Sérgio Vieira de Mello vieraili Angolassa viime tammikuussa.

- Onko komissio tutustunut edellä mainittuun raporttiin tai onko sillä muualta saatuja tietoja kyseisistä ihmisoikeusrikkomuksista?

- Mikä on komission kanta näihin syytöksiin?

- Onko Luandan-lähetystö selvittänyt niiden todenperäisyyttä?

- Onko komissio tavannut YK:n ihmisoikeuspäävaltuutettua ja onko tapaamisessa keskusteltu tästä asiasta?

- Katsooko komissio voivansa ryhtyä toimiin varmistaakseen, etteivät tällaiset ihmisoikeusloukkaukset toistu ja edistääkseen poliittista vuoropuhelua Cabindan konfliktin ratkaisemiseksi?

Poul Nielsonin komission puolesta antama vastaus

(30. huhtikuuta 2003)

Kun Angolan hallitus ja UNITA allekirjoittivat rauhansopimuksen huhtikuussa 2002 ja kun rauhanprosessi lähti näin etenemään, ratkaistavaksi jäi muun muassa Cabindan tilanne. Komissio on tietoinen Cabindassa asuvien ihmisten vaikeasta asemasta ja katsoo edelleen, että konfliktien ratkaisemiseksi rauhanomaisin keinoin on tehtävä kaikki voitava. Myös ihmisoikeuksien kunnioittaminen on ensiarvoisen tärkeää. Komissio ei ole muuttanut kantaansa siitä, että kestävän rauhan takaaminen edellyttää Angolan demokraattisten olojen parantamista ja etenkin ihmisoikeuksien edistämistä niin, että kaikki asianosaiset osallistuvat siihen täysipainoisesti. Komissaari Nielson vieraili Angolassa 25.28. tammikuuta 2003. Hän tähdensi hallituksen edustajien ja presidentti dos Santosin kanssa käymissään neuvotteluissa erityisesti tarvetta kunnioittaa ihmisoikeuksia.

Komissio on tietoinen joulukuussa 2002 julkaistusta Terror in Cabinda -kertomuksesta, jonka ovat laatineet ihmisoikeusasioita käsittelevä tilapäinen komitea Cabindassa ja Coalition for Citizens' Rights, Reconciliation and Transparency -ryhmä ja jota on tukenut kansainvälinen valtiosta riippumaton järjestö Open Society. Komissio saa lisäksi angolalaisilta ja kansainvälisiltä järjestöiltä sekä paikallisilta viestimiltä tietoa konfliktin todellisesta tilanteesta ja Cabindan väitetyistä ihmisoikeusloukkauksista.

Komission yhteistyötoimet ovat keskittyneet maassa vallinneen sisällissodan ja vakavan humanitaarisen tilanteen takia Angolan kaakkoisosan maakuntiin ja Planalto Centraliin. Kansainvälisten järjestöjen pääsyä alueelle ovat vaikeuttaneet Cabindaan kohdistetut sotatoimet, jotka kiihtyivät yhteisymmärryspöytäkirjan allekirjoittamisen jälkeen. Koska tämän lisäksi Cabindassa ei ole pysyvää Yhdistyneiden Kansakuntien (YK) toimistoa tai yhteisön rahoittaman valtiosta riippumattoman järjestön toimintaa, komission valtuuskunta ei voi täysin vahvistaa ihmisoikeusloukkauksia koskevia väitöksiä.

YK:n ihmisoikeusvaltuutettu Sérgio Viera de Mello tähdensi vieraillessaan Angolassa tammikuussa 2003, kuinka tärkeää on laatia ihmisoikeuksia koskeva kansallinen toimintasuunnitelma sen varmistamiseksi, että Angolan perustuslain ja kansallisen lainsäädännön sisältämät ihmisoikeusnäkökohdat toteutuvat.

EU katsoo, että yhä jatkuva konflikti on huolestuttava ja että väitetyt ihmisoikeusloukkaukset, joita kuvataan joulukuussa 2002 julkaistussa kertomuksessa, on tutkittava perusteellisesti. Angolan hallituksen kanssa käytävässä vuoropuhelussa pohditaan toimia, jotka voitaisiin toteuttaa ihmisoikeuksien kunnioittamisen ja vahvistamisen varmistamiseksi. Tässä yhteydessä olisi tärkeää myös se, että Angola allekirjoittaisi ja ratifioisi kidutuksen ja muun julman, epäinhimillisen tai halventavan kohtelun tai rangaistuksen vastaisen yleissopimuksen. Tähän johtavia aloitteita ryhdytään tutkimaan. Sitä ennen komissio aikoo kannustaa valtiosta riippumattomia järjestöjä toimimaan maakunnassa mahdollisimman aktiivisesti.